”Olet kiva tyyppi, mutta...”, naiset sanovat. Mikä on se mutta?

Videolla kirjailija Antti Kivimäki kertoo nettideittailuvinkkinsä miehille.

Rippikouluikäisenä Pekka ajatteli, että 25-vuotiaana hänellä on varmaan jo vaimo ja lapsia. Nyt Pekka on yli 30-vuotias, eikä ole käynyt koskaan treffeillä, suudellut tai harrastanut seksiä. Se hävettää häntä sen verran paljon, ettei hän halua esiintyä tässä jutussa omalla nimellään.

– Hävettää, kun joutuu vasten tahtoaan olemaan yksin ja sinkkuna, hän toteaa.

Romanttiset kokemukset puuttuvat

Teini-iässä kaverit ympärillä alkoivat seurustella, mutta ei Pekka. Romanttisia kokemuksia ei vain alkanut kertyä.

– Minulla ei ollut minkäänlaisia romanttisia tilanteita yläasteella, ei ammattikouluaikana, eikä muualla. Muutaman kerran olen halannut naisten kanssa.

Joitakin kertoja Pekka on mennyt juttelemaan festareilla tai bändien keikoilla naisille ja sanonut, että olisi kiva tavata uudestaan, mutta naiset eivät ole yleensä vastanneet hänelle mitään.

– Naiset sanovat, että olet kiva tyyppi, mutta. Mikä se mutta on? En ole sitä keksinyt. En ole ylipainoinen, olen normaalinnäköinen, tulen toimeen ihmisten kanssa, enkä ole hankala ihminen.

"Ketään ei niin vaan oteta"

Tällä hetkellä Pekka on ihastunut naispuoliseen kaveriin, mutta epäilee kertoa tunteistaan.

– Mietin, pitäisikö minun kertoa ihastumisestani hänelle. En halua, että välimme huononevat.

Pekka on kertonut parille luotettavalle ystävälleen, ettei hän ole sinkku omasta tahdostaan. Kaverit eivät kyselekään Pekalta seurustelukumppaneista, sillä he tietävät, ettei sinkkuelämä ole Pekan oma toive.

– Kaverit ottavat mukaan menoihin, vaikka olen yksin. Sukulaiset ovat välillä kyselleet asiasta ja sanovat, että otat vaan sen ja sen. He eivät ymmärrä, ettei ketään niin vaan oteta ja luulevat, että sinkkuus on oma valintani. Joidenkin sukulaisten kanssa olen ollutkin viime aikoina aiempaa vähemmän tekemisissä.

Sukulaisten käytöksestä Pekka on huomannut myös, että he pitävät Pekkaa jollakin tavalla lapsellisena, eivätkä luota häneen täysin.

– Esimerkiksi lapsenvahdiksi ei ole koskaan kysytty. He varmaan luulevat, etten osaisi katsoa lasten perään. Ikäisiäni sukulaismiehiä, joilla on lapsia jopa kahden eri ihmisen kanssa, ylistetään ja pidetään täysin normaaleina ja luotettavina aikuisina, vaikka lapset asuisivat äitinsä luona ja nämä miespuoliset sukulaiset olisivat jo löytäneet rinnalleen uuden kumppanin.

Pekan sinkkuuden ihmettelijät ovat olleet enimmäkseen vanhempia sukulaisia, jotka eivät vaikuta tietävän, millaista deittailu on nykyään.

Kuvituskuva. JAPHETH MAST / UNSPLASH

Luontoihminen, joka likaa kätensä kalassa

Pekka haluaisi löytää naisen, joka on mukava, ystävällinen, kohtelias ja fiksu ja jonka kanssa olisi yhteisiä kiinnostuksenkohteita. Pekka tykkää liikkua luonnossa ja kalastaa.

– Naisen pitäisi olla sellainen, joka uskaltaa liata kätensä.

Jotkut tutut tuntuvat ajattelevan, että koska Pekka on yksin, hänelle kelpaa kuka tahansa.

– Eihän se niin mene. Totta kai haluan ihastumista ja tietynlaisen ihmisen.

Muutaman kerran Pekalle on tullut jostakusta naisesta jälkikäteen mieleen, että nainen oli ehkä kiinnostunut Pekasta, mutta naiset eivät ole olleet sellaisia, jotka ovat herättäneet Pekan kiinnostuksen.

Pekka on tällä hetkellä työtön ja arvelee, että työttömyys vähentää naisten kiinnostusta häntä kohtaan.

– Toisaalta ei se ole tuntunut aiemmin vaikuttavan naisten kiinnostukseen, olenko ollut töissä vai en.

Naiset eivät vastaa viesteihin

Pekalla on ollut muutaman kerran deitti-ilmoitus netissä ja hän on vastannut lukuisia kertoja naisten ilmoituksiin. Haastattelua edeltävällä viikolla Pekka vastasi kahden naisen deitti-ilmoitukseen.

– Kumpikaan ei ole vastannut minulle. Keväällä vastasin liki 20 naisen ilmoitukseen, mutta yksikään ei kirjoittanut takaisin. Välillä jotkut naiset vastaavat pari kertaa, mutta sitten heistä ei enää kuulu.

Omissa viesteissään Pekka on kertonut itsestään, harrastuksistaan ja maininnut esimerkiksi, jos hänellä on samoja kiinnostuksenkohteita kuin nainen on listannut ilmoituksessaan.

– En ole lähettänyt vaan lauseen tai kahden viestejä.

– Kerran eräs ihminen kertoi deittisivustolla, että on huono juttu, etten ole koskaan seurustellut. Miksi aina se, ettei ole seurustellut, otetaan esiin? Minua mietityttää se, jos joku toinen on ollut parisuhteessa vaikka useammin kuin kahdesti. Miksi heidän suhteensa ovat päättyneet eroon ja mikä heissä on vikana? Olen aina kuvitellut, ettei seurustelusta tarvitsisi olla aiempaa kokemusta, mutta kai olen ollut väärässä. Minulle riittäisivät ihan hyvin kokemukset vain sen yhden ja oikean ihmisen kanssa.

Itsetunto laskee, kun kumppani puuttuu

Pekan arkeen kuuluu liikuntaa ja kavereiden tapaamista. Hän tykkää reissata ympäri Suomea ja liikkua luonnossa. Teatteriharrastus kiinnostaisi häntä, mutta vielä hänellä ei ole ollut rohkeutta lähteä näyttämölle. Pekka asuu keskikokoisessa suomalaisessa kaupungissa.

Romanttisten kokemusten puuttuminen on laskenut itsetuntoa.

– Onnistumiseen on vaikea uskoa, kun aina joutuu pettymään. Se laskee itsetuntoa. Onnellinen olen sitten, kun tiedän, miltä tuntuu kävellä käsi kädessä, olla toisen lähellä ja kertoa toiselle, kuinka paljon tykkään hänestä.

Pekasta tuntuu, että deittailu on naisille helpompaa kuin miehille.

– Tavallaan olen pettynyt naisiin, kun aihe on ollut minulle näin vaikea, enkä ole seurustellut. En tiedä, millainen minun pitäisi olla. Minulla on kuitenkin enemmän naispuolisia kuin miespuolisia kavereita. En ajattele, että kaikki naiset olisivat tietynlaisia.

Seksiä maksullisen naisen kanssa?

Seksikokemusten saaminen maksullisen naisen kanssa on käynyt Pekalla mielessä, mutta hän ei kuitenkaan halua eroon poikuudesta maksullisen naisen kanssa.

– En halua seksiä vain siksi, että saisin tehdä jotain, vaan haluaisin, että seksissä olisi tunteita mukana.

Työpaikoilla Pekka on valehdellut muutaman kerran parisuhteista kysyttäessä.

– Työpaikoilla saa miettiä tarkasti, mitä kertoo itsestään. Olen kertonut olevani sinkku, mutta kun on kysytty, olenko ollut parisuhteessa aiemmin, olen saattanut vastata, että muutama vuosi sitten olin. Olen valehdellut, jotta ihmiset eivät pitäisi minua outona. Kun työhaastattelussa on kysytty, olenko sinkku, minulle on sanottu, että palkkaavat mieluummin parisuhteessa olevan, jotta aamuisin on joku toinenkin herättämässä töihin, koska yksineläjä voi nukkua monta tuntia pommiin.

Muiden ihmisten valitus treffikumppaneista tai parisuhteista tuntuu Pekan mielestä välillä oudolta.

– Jotkut tuntuvat olevan parisuhteessa vain siksi, ettei heidän tarvitse olla yksin. Minä ainakin haluaisin, että suhteessa olisi molemminpuolisia tunteita. Jos minulla olisi kumppani, hän varmasti saisi osakseen todella paljon huomiota ja rakkautta, kaikkien näiden sinkkuvuosieni edestä. Lähtisin Ikeaankin vapaaehtoisesti.

Pekan nimi on muutettu yksityisyyden suojelemiseksi. Juttu on julkaistu alun perin elokuussa 2018.

EMMI OKSANEN emmi.oksanen@iltalehti.fi